ΕΚΤΕΛΕΣΤΙΚΗ ΟΔΗΓΙΑ (ΕΕ) 2021/971 ΤΗΣ ΕΠΙΤΡΟΠΗΣ

της 16ης Ιουνίου 2021

για την τροποποίηση του παραρτήματος I της οδηγίας 66/401/ΕΟΚ του Συμβουλίου περί εμπορίας σπόρων προς σπορά κτηνοτροφικών φυτών, του παραρτήματος I της οδηγίας 66/402/ΕΟΚ του Συμβουλίου περί εμπορίας σπόρων δημητριακών προς σπορά, του παραρτήματος I της οδηγίας 2002/54/ΕΚ του Συμβουλίου περί εμπορίας σπόρων τεύτλων προς σπορά, του παραρτήματος I της οδηγίας 2002/55/ΕΚ του Συμβουλίου περί εμπορίας σπόρων προς σπορά κηπευτικών και του παραρτήματος I της οδηγίας 2002/57/ΕΚ του Συμβουλίου περί εμπορίας σπόρων προς σπορά ελαιούχων και κλωστικών φυτών, όσον αφορά τη χρησιμοποίηση βιοχημικών και μοριακών τεχνικών

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 21α,

Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 21β,

Έχοντας υπόψη την οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (3), και ιδίως το άρθρο 27,

Έχοντας υπόψη την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (4), και ιδίως το άρθρο 45,

Έχοντας υπόψη την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (5), και ιδίως το άρθρο 24,

Εκτιμώντας τα ακόλουθα:

(1) Σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, οι σπόροι των αντίστοιχων ειδών μπορούν να διατίθενται στην αγορά εντός της Ένωσης μόνον εάν έχουν εξεταστεί και πιστοποιηθεί επίσημα ή υπό επίσημη εποπτεία, σύμφωνα με τους κανόνες πιστοποίησης όσον αφορά την παραγωγή προβασικών σπόρων, βασικών σπόρων ή πιστοποιημένων σπόρων.

(2) Σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, η εξέταση για πιστοποίηση βασίζεται στην οπτική φαινοτυπική παρατήρηση της καλλιέργειας στον αγρό από την αρχή πιστοποίησης κάθε κράτους μέλους ή υπό την εποπτεία της, και σε επίσημο μετέλεγχο. Ωστόσο, οι προαναφερθείσες οδηγίες δεν αναφέρονται ρητά στη χρήση οποιασδήποτε άλλης τεχνικής για τον έλεγχο της ταυτότητας της ποικιλίας στον αγρό ή στον μετέλεγχο στο πλαίσιο της πιστοποίησης, γεγονός που μπορεί να δημιουργήσει έλλειψη σαφήνειας όσον αφορά την εφαρμογή της.

(3) Οι βιοχημικές και μοριακές τεχνικές (στο εξής: BMT) επιτρέπουν την αναγραφή πληροφοριών σχετικά με τη γενετική δομή των έμβιων οργανισμών. Η χρήση των BMT επιτρέπει στις αρχές πιστοποίησης να προσδιορίζουν τη φυτική ποικιλία βάσει εργαστηριακής ανάλυσης αντί της οπτικής φαινοτυπικής παρατήρησης των φυτών στον αγρό.

(4) Οι BMT στον τομέα της βελτίωσης των φυτών και του ελέγχου σπόρων αναπτύσσονται με ταχείς ρυθμούς και η χρήση τους στον τομέα των σπόρων καθίσταται ολοένα και σημαντικότερη. Στα συστήματα του Οργανισμού Οικονομικής Συνεργασίας και Ανάπτυξης (ΟΟΣΑ) για την πιστοποίηση ποικιλιών σπόρων (6) έχουν καθοριστεί διαδικασίες, μέτρα και τεχνικές για να καταστεί δυνατή η χρήση των BMT ως συμπληρωματικού εργαλείου για τις επιτόπιες επιθεωρήσεις και τις δοκιμές με εδαφοτεμάχια-μάρτυρες, όταν υπάρχουν αμφιβολίες όσον αφορά την ταυτότητα της ποικιλίας των σπόρων, για τους σκοπούς της φαινοτυπικής εξέτασης.

(5) Λαμβάνοντας υπόψη ότι η χρήση BMT διευκολύνει την περαιτέρω ανάλυση σπόρων και φυτών, είναι σκόπιμο να τροποποιηθούν οι οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ ώστε να επιτραπεί ρητά η χρήση των BMT ως συμπληρωματικής μεθόδου για την εξέταση της ταυτότητας της οικείας ποικιλίας, σε περίπτωση που προκύψουν αμφιβολίες από τις επιτόπιες επιθεωρήσεις και τον επίσημο μετέλεγχο. Αυτό είναι απαραίτητο προκειμένου το ενωσιακό δίκαιο να προσαρμοστεί στην εξέλιξη των επιστημονικών και τεχνικών γνώσεων και η ενωσιακή νομοθεσία να ευθυγραμμιστεί με τα ισχύοντα διεθνή πρότυπα που έχουν ενσωματωθεί στα συστήματα του ΟΟΣΑ για την πιστοποίηση ποικιλιών σπόρων.

(6) Προκειμένου να διασφαλιστεί η συνεπής και συστηματική εφαρμογή τους σύμφωνα με τα πλέον επικαιροποιημένα επιστημονικά και τεχνικά στοιχεία, οι οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ θα πρέπει να αναφέρονται μόνο στις BMT που έχουν αναγνωριστεί από τη Διεθνή Ένωση για την Προστασία των Νέων Ποικιλιών Φυτών (UPOV), τον ΟΟΣΑ και τη Διεθνή Ένωση ’Ελέγχου Σπόρων (ISTA), δεδομένου ότι οι εν λόγω οργανισμοί καθορίζουν τα σχετικά επισήμως αναγνωρισμένα διεθνή πρότυπα BMT εν προκειμένω.

(7) Συνεπώς, τα σχετικά παραρτήματα των οδηγιών 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ θα πρέπει να τροποποιηθούν αναλόγως, ώστε να καταστεί σαφές ότι οι BMT μπορούν να χρησιμοποιούνται και σε περίπτωση που εξακολουθούν να υπάρχουν αμφιβολίες ως προς την ταυτότητα της ποικιλίας των σπόρων προς σπορά.

(8) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Τροποποιήσεις των οδηγιών 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ Οι οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ τροποποιούνται ως εξής: 1) Το παράρτημα I της οδηγίας 66/401/ΕΟΚ τροποποιείται σύμφωνα με το μέρος Α του παραρτήματος της παρούσας οδηγίας· 2) Το παράρτημα I της οδηγίας 66/402/ΕΟΚ τροποποιείται σύμφωνα με το μέρος Β του παραρτήματος της παρούσας οδηγίας· 3) Το παράρτημα I της οδηγίας 2002/54/ΕΚ τροποποιείται σύμφωνα με το μέρος Γ του παραρτήματος της παρούσας οδηγίας· 4) Το παράρτημα I της οδηγίας 2002/55/ΕΚ τροποποιείται σύμφωνα με το μέρος Δ του παραρτήματος της παρούσας οδηγίας· 5) Το παράρτημα I της οδηγίας 2002/57/ΕΚ τροποποιείται σύμφωνα με το μέρος Ε του παραρτήματος της παρούσας οδηγίας.

Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 31 Αυγούστου 2022, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους προς την παρούσα οδηγία. Ανακοινώνουν αμέσως στην Επιτροπή το κείμενο των διατάξεων αυτών. Εφαρμόζουν τις διατάξεις αυτές από την 1η Σεπτεμβρίου 2022. Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4 Αποδέκτες Η παρούσα οδηγία απευθύνεται στα κράτη μέλη.

Βρυξέλλες, 16 Ιουνίου 2021. Για την Επιτροπή Η Πρόεδρος Ursula VON DER LEYEN

(1) ΕΕ 125 της 11.7.1966, σ. 2298.

(2) ΕΕ 125 της 11.7.1966, σ. 2309.

(3) ΕΕ L 193 της 20.7.2002, σ. 12.

(4) ΕΕ L 193 της 20.7.2002, σ. 33.

(5) ΕΕ L 193 της 20.7.2002, σ. 74.

(6) Συστήματα του ΟΟΣΑ για την πιστοποίηση ποικιλιών σπόρων· Rules and Regulation 2021, Common Rules and Regulation (Κανόνες και κανονισμοί 2021, κοινοί κανόνες και κανονισμοί) 7.4.5, σ. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, και OECD Seed Schemes (Συστήματα του ΟΟΣΑ για την πιστοποίηση ποικιλιών σπόρων)· Guidelines for control plot tests and field inspection for seed crops (Κατευθυντήριες γραμμές για τις δοκιμές με εδαφοτεμάχια-μάρτυρες και την επιτόπια επιθεώρηση για τους σπόρους προς σπορά), Ιούλιος 2019, μέρος III, σ. 31, https://www.oecd.org/agriculture/seeds/documents/guidelines-control-plot-and-field-inspection.pdf